Marlene Harpsøe (DF), 2010-04-12:
Dansk Folkeparti støtter dette lovforslag, og vi støtter ethvert fornuftigt forslag, som har til formål at tage afstand fra brug af burka og niqab, og ethvert fornuftigt tiltag, som medvirker til at forhindre mennesker i at iføre sig en burka eller en niqab i det offentlige rum.
Ved De Konservatives sommergruppemøde i 2009 proklamerede partiet, at man ville forbyde burkaer i Danmark.
For Dansk Folkeparti var det selvfølgelig godt at se De Konservative komme ind i kampen mod det her kvindeundertrykkende symbol og klæde.
Socialdemokraterne bakkede op om et totalforbud mod burkaer i det offentlige rum, og det lød jo som lærkesang i Dansk Folkepartis ører.
Men så trak De Konservative i land igen.
Argumenterne fra De Konservative for et burkaforbud var ellers håndfaste og klare: Man ville ikke se burkaer i Danmark, det var både kvindeundertrykkende og udansk, og derfor krævede man et totalforbud mod det her i Danmark.
I Dansk Folkeparti var vi fuldstændig enige i de argumenter.
Det var ord, som kunne være taget direkte ud af Dansk Folkepartis mund, og derfor blev vi også meget overraskede i Dansk Folkeparti, da vi senere erfarede, at De Konservative alligevel ikke ville bekæmpe burka og niqab med det mest effektive middel, der findes, nemlig et totalforbud.
Også Socialdemokraterne trak deres støtte til et burkaforbud tilbage, og hvorfor?
Der var lige pludselig gået grundlov i sagen.
Som et lyn fra en klar himmel konstaterede både De Konservative og Socialdemokraterne, at det var imod grundloven at forbyde kvinder at gå rundt i burka, og det udviklede sig faktisk til en farce i den offentlige debat og debatten på Christiansborg, må jeg konstatere.
Hverken burkaen eller den såkaldte niqab bør forekomme i Danmark.
Dermed er det med til at undertrykke kvindernes frie valg.
I Danmark er ligestillingen en kerneværdi.
Vi anerkender hinanden som ligeværdige – sådan er det, og sådan skal det være.
Danmark ligger også i top på listen over lande, hvor ligestilling mellem mænd og kvinder er høj.
En accept af burkaen og niqabben i Danmark er en helt forkert vej at gå i forhold til den ligestilling, som generation efter generation har knoklet for at opnå.
Når det er sagt, vil jeg sige, at vi i Dansk Folkeparti synes, at man i lovens bestemmelser også direkte kunne have angivet, at når man henfører til beklædningsgenstande, der skjuler vedkommendes ansigt, er der ikke tale om en T-shirt eller et pandebånd, der er trukket enten op eller ned over ansigtet.
Der er jo tale om burkaer og niqabber, det er det, vi skærper straffen for.
Når det her lovforslag så også sikrer, at man ikke kan sidde i vidneskranken i en domstol uden at vise sit ansigt, er det selvfølgelig også noget, som vi i Dansk Folkeparti kan bakke op om.
Så Dansk Folkeparti støtter lovforslaget, men som Dansk Folkepartis ordfører kommer jeg selvfølgelig ikke uden om at sige, at vi i Dansk Folkeparti gerne så en helt anderledes skærpelse af lovgivningen vedrørende burka og niqab.
Hvis man en gang for alle forbød burka og niqab i det offentlige rum, var vi virkelig på rette vej i Danmark.
Og for at sige det med de samme ord, som De Konservative gjorde i forbindelse med deres sommergruppemøde, hører burka ikke til i Danmark, for burka er kvindeundertrykkende og udansk.
Men det er åbenbart kun Dansk Folkeparti, der for alvor vil tage kampen op for et totalforbud.
Men Dansk Folkeparti kan støtte lovforslaget.